Efter 11 års pause fra politik lægger den konservative tidligere minister Jakob Axel Nielsen fra Aalborg nu an til et comeback på Christiansborg. Han indstilles som ny folketingskandidat i Aalborg Vestkredsen, når der i slutningen af måneden holdes opstillingsmøde. - Vi er rigtig glade for, at Jakob har bragt sig selv i spil. Han var en dygtig politiker, som nu har tilføjet en solid portion erhvervserfaring. Så vi betragter opstillingen af ham som et scoop, siger formanden for de konservative i Aalborg, Michael Folkersen. Se interview med Jakob Axel Nielsen: Jakob Axel Nielsen sad i Folketinget, valgt i Nordjylland, fra 2005 til 2010. Han bestred to ministerposter. Først var han transport- og energiminister i knap tre måneder - ingen har nogen sinde haft denne post i så kort tid! - og dernæst blev han i forbindelse med en rokade sundhedsminister. Denne post bestred han i godt to år. Den daværende konservative partileder, Lene Espersen, pillede ham i februar 2010 af regeringsholdet til hans store utilfredshed. Senere samme år forlod han Folketinget. Politik i blodet Jakob Axel Nielsen siger til TV2 Nord, at han siden da fortsat har haft den politiske bacille i blodet. - Det er noget helt særligt, at man får lov til at lave om på samfundet. Det har jeg ikke mistet lysten til, og samtidig har jeg i de seneste 11 år lært en masse, som jeg tror vil være nyttigt på Christiansborg, siger han. Jakob Axel Nielsen, der er uddannet jurist, forlod i 2010 Folketinget til fordel for et job som direktør for privathospitalet Aleris.  Dette job havde han i knap et år. Siden 2012 har han været direktør i ejendomsselskabet Calum i Aalborg. Jakob Axel Nielsen har med selskabets ejer, Henrik Calum, aftalt, at han uanset det kommende kandidatur fortsat indgår i virksomhedens ledelse og eventuelt også i et vist omfang kan gøre det, hvis han bliver valgt til Folketinget. Den 54-årige nordjyde har været medlem af Det Konservative Folkeparti siden 1988. Hans farfar, K. Axel Nielsen, sad i en lang årrække i Folketinget, valgt for Socialdemokratiet, og var justitsminister i sammenlagt seks år. Et mere professionelt parti Jakob Axel Nielsen siger, at han gerne vil bidrage til, at Folketinget detailregulerer mindre og tager flere principielle debatter. Noget af det ved minister-årene, som han ikke mindes med så stor glæde, er de mange spørgsmål og samråd om enkelt-sager, hvor det for folketingskollegerne "tydeligvis ikke handlede om at løse et problem, men om at vise handlekraft". Han har fulgt udviklingen i sit parti på afstand og mener at kunne konstatere, at partiet i dag "er professionaliseret ganske betydeligt i forhold til, da jeg var på Christiansborg". Det sidste indebærer, som han ser det, en topstyring, som han har det fint med. - I en tid med masser af medier og kommentatorer er det ekstra vigtigt, at partierne ikke udsender forskellige signaler, så man forvirrer vælgerne, siger Jakob Axel Nielsen. De konservative i Aalborg holder opstillingsmøde 29. marts. Se det politiske portræt af Jakob Axel Nielsen som indslag:
Tidligere transport- og sundhedsminister Jakob Axel Nielsen indstilles som ny konservativ folketingskandidat i Aalborg Vestkredsen.